HR Službeni list Europske unije C 388/9

Objava zahtjeva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2017/C 388/08)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

JEDINSTVENI DOKUMENT

„BEELITZER SPARGEL”

EU br.: PGI-DE-02167 – 9. veljače 2016.

ZOI ( ) ZOZP ( X )

1. Naziv

„Beelitzer Spargel” (de)

2. Država članica ili treća zemlja

Njemačka

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6. Voće, povrće i žitarice, u prirodnom stanju ili prerađeni

3.2. Opis proizvoda na koji se odnosi naziv iz točke 1.

Naziv „Beelitzer Spargel” odnosi se na jestivu stabljiku šparoge (Asparagus officinalis). Biljka raste kao višegodišnji grm. Razlikujemo proizvodnju bijelih i zelenih šparoga. Ovisno o njihovoj boji, bijele se šparoge razvrstavaju u bijelu i ljubičastu kategoriju. Budući da dozrijeva na suncu, zelena šparoga ima tipičnu zelenu boju. Mogu se uzgajati sve vrste šparoga, bez iznimke. Sve šparoge koje se uzgajaju na određenom zemljopisnom području (vidjeti specifikacije i kartu u točki 4.) obuhvaćene su nazivom „Beelitzer Spargel”.

Ovisno o sorti, baza stabljike, ljuskasti listovi i vršak mogu imati ljubičastu nijansu. Zahvaljujući redovitoj berbi jedanput ili dvaput dnevno i brzoj preradi, proizvod do potrošača uvijek stiže svjež. Bijela se šparoga reže ispod nagrnutog sloja zemlje, a zelena iznad površine tla. Šparoge „Beelitzer Spargel” stavljaju se na tržište u stabljikama duljine od 16 do 24 cm, a prodaju se i izboji izrezani na komade i vrhovi. „Izboji izrezani na komade” i „vrhovi” ne zadovoljavaju uvjet da najmanja duljina mora iznositi 16 cm. Vrhovi uvijek imaju vršak šparoge na jednom kraju dok izboji izrezani na komade ne moraju imati vršak ni na jednom kraju.

Debljina šparoga „Beelitzer Spargel” mjeri se u milimetrima. Najmanja debljina iznosi 8 mm. Šparoge se obično sortiraju u rasponima od 4 mm: 8-12 mm, 12-16 mm, 16-20 mm, 20-24 mm, 24-28 mm, 28 mm+. Međutim zahtjevi potrošača mogu biti takvi da je potrebno odstupiti od te ljestvice.sortiranja. Na primjer, granice sortiranja mogu se podići sa 12 mm na 14 mm te sa 16 mm na 18 mm.

Ne postoji granica dopuštenog odstupanja.

Za prodaju se nude oguljene i neoguljene stabljike. Guljenje se može obaviti mehanički ili ručno. Šparoge „Beelitzer Spargel” moraju zadovoljiti minimalne zahtjeve navedene u standardu UNECE-a. To posebice uključuje sljedeća svojstva, odnosno proizvod mora biti:

— čitav,

— zdrav (isključuju se proizvodi zahvaćeni truljenjem ili propadanjem koje ih čini neprikladnima za potrošnju),

— čist, gotovo bez ikakvih vidljivih stranih tvari,

— svježeg mirisa i izgleda,

— gotovo bez nametnika i oštećenja uzrokovanih nametnicima,

— gotovo bez nagnječenja,

— bez prekomjerne vanjske vlažnosti, tj. odgovarajuće osušen ako je opran ili rashlađen hladnom vodom,

— bez ikakvog stranog mirisa i/ili okusa.

Stabljika smije biti lagano savijena. Vrh šparoge mora biti uglavnom zatvoren.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4. Posebni proizvodni postupci koji se moraju provesti na određenom zemljopisnom području

Bez iznimke, proizvod „Beelitzer Spargel” uzgaja se na određenom zemljopisnom području. To se odnosi na proizvodnju i berbu na poljima, kao i na korake u pripremi kao što su sortiranje, vezanje u snopove i, po potrebi, guljenje. Kratak put od polja do pripreme i s time povezana manja udaljenost te kraće trajanje prijevoza pridonose osiguravanju svježine.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Priprema i pakiranje, kao i proizvodnja i berba, odvijaju se na određenom zemljopisnom području.

Svježina proizvoda može se dakle sačuvati izbjegavanjem dugotrajnog prijevoza. Izbjegavanje dugotrajnog prijevoza od presudne je važnosti i za očuvanje kvalitete jer se time jamči održavanje hladnog lanca i sprječava lomljenje stabljika koje se može izbjeći.

3.6. Posebna pravila za označivanje proizvoda na koji se odnosi registrirani naziv

Proizvod se označuje izrazom „Beelitzer Spargel”. Kada se nudi na prodaju, proizvod „Beelitzer Spargel” može biti označen i sljedećim logotipom:

4. Sažeta definicija zemljopisnog područja

Područje na koje se odnosi oznaka „Beelitzer Spargel” obuhvaća područje Beelitzer Sander u okrugu Potsdam-Mittelmark i dijelove okruga Teltow-Fläming. Veličina područja proizlazi iz poljoprivredne nužnosti uzgoja ovog višegodišnjeg usjeva u plodoredu.

Granice zemljopisnog područja su sljedeće:

na istoku: međugradska prometnica od Saarmunda do Tremsdorfa (počevši od prometnice A10), Schiaßa (do čvorišta s prometnicom L 793), Blankenseea, Schönhagena, Ahrensdorfa, Märtensmühlea, Liebätza, Ruhlsdorfa do čvorišta s prometnicom B101;

na jugu: međugradska prometnica od naselja Woltersdorf duž prometnice B101 do čvorišta s međugradskom prometnicom od Neu Frankenfeldea do Berkenbrücka, dalje do Berkenbrücka, Gottsdorfa, Kemnitza do Buchholza te duž glavne prometnice B2 do odvojka za Brachwitz te od tog odvojka do Brachwitza, Schlalacha i Linthea;

na zapadu: međugradska prometnica od Linthea do Brücka, Damelanga, Cammera do Golzowa te, duž glavne prometnice B102, od Golzowa do autoceste A2;

na sjeveru: autocesta A2 (od čvorišta Brandenburg do čvora s tri kraka Werder) i autocesta A10 (od čvora s tri kraka Werder do nadvožnjaka preko međugradske prometnice od Saarmunda do Tremsdorfa).

5. Povezanost sa zemljopisnim područjem

(1) Okus i kvaliteta šparoge „Beelitzer Spargel” proizlaze iz klimatskih i pedoloških uvjeta tipičnih za to područje. Proizvodno područje Beelitz ima kontinentalnu klimu koju karakteriziraju ograničena količina padalina, velika osunčanost i velike oscilacije temperature. Temperature mogu u kratkom razdoblju varirati od noćnog mraza do temperature daleko iznad 25 °C. Kontinentalna područja postojanog visokog tlaka iznad Poljske tipična su za lokalne uvjete u proljeće. Prosječna godišnja temperatura iznosi 8,5 °C, a prosječna količina oborina 530 mm. Tlo je lagano, pjeskovito i duboko, s visokom razinom propusnosti zraka. Konkretno, tipične su sljedeće vrste tla: pijesak (S) i blago ilovast pijesak (S1). Zahvaljujući povoljnim uvjetima uzgoja i brzom rastu koji je rezultat pjeskovitog tla i kontinentalne klime dobiva se mekan proizvod koji se odlikuje uravnoteženim okusom, bez pretjerane gorčine i neželjenih komponenti okusa. Što stabljika šparoge sporije raste, to više vremena ostaje za stvaranje neželjenih gorkih tvari i nakupljanje tvari koje potiču drvenost. Zahvaljujući lokalnim uvjetima, brzim se rastom te karakteristike svode na najmanju moguću mjeru. Njime se u znatnoj mjeri sprječava i razvoj pretjerane fiziološke rđavosti. Činjenice kao što su mekane stabljike, niska razina gorčine i niska drvenost čine šparogu „Beelitzer Spargel” popularnom među potrošačima. Uzrok ovog brzog rasta leži, kao prvo, u laganom i pjeskovitom tlu područja Beelitzer Sander, koje se vrlo brzo zagrije, te, kao drugo, u vrlo sunčanom proljetnom vremenu na koje utječe istočnoeuropska kontinentalna klima. To je razdoblje presudno za brzi rast u vrijeme berbe. Niske temperature tijekom hladnih zima, koje snižavaju prosječnu godišnju temperaturu, također imaju pozitivan utjecaj na mirovanje šparoge te potiču snažno pupanje. Okus šparoge „Beelitzer Spargel” odlikuje se tipično snažnom aromom karakterističnom za šparoge. Zahvaljujući laganom i pjeskovitom tlu i svakodnevnoj berbi, šparoga „Beelitzer Spargel” ima osobito mekanu stabljiku. Tlo koje se brzo zagrijava i jako sunce potiču brz rast i time pogoduju mekoći proizvoda. Brz rast pomaže i da stabljike ostanu ravne. Zahvaljujući uzgoju na poljima područja Beelitzer Sander, šparoga „Beelitzer Spargel” ima jedinstven i ugodan okus bez premca. Osim toga, specijalizirane visokotehnološke proizvodne metode te blizina mjesta proizvodnje i pripreme osiguravaju postizanje i održavanje kvalitete. Iz dugogodišnje tradicije uzgoja u toj regiji proizašla je golema količina stručnog znanja koje se prenosilo i dalje se prenosi s naraštaja na naraštaj te se odražava u visokom standardu proizvodnje.

(2) „Beelitzer Spargel” ima dugogodišnju tradiciju. Započeo ju je majstor staklar i mali zemljoposjednik Karl Friedrich Wilhelm Hermann, koji je 1861. prvi u Beelitzu zasadio čitava polja šparogama. Prodaja šparoga „Beelitzer Spargel” u velikim količinama na gradskoj tržnici započela je 1870. U lokalnim novinama „Beelitzer Zeitung” objavljen je 4. travnja 1908. poziv da se osnuje zadruga za stavljanje šparoga na tržište kako bi se vlastitom prodajom i marketingom spriječio pritisak na cijene koji su vršili veletrgovci i prerađivači iz Berlina. Osnivanje nezavisne udruge proizvođača šparoga, voća i povrća u Beelitzu uslijedilo je 24. listopada 1910. Oko 600 uzgajivača šparoga obrađivalo je 1910. približno 1 000 jutara (250 ha) zemljišta za uzgoj šparoga na području Beelitza. Svakog dana u 18 sati kamioni sa središnje berlinske tržnice dolazili su na mjesto distribucije u Beelitzu, preuzimali šparoge i prevozili ih na odredište. O dugogodišnjoj tradiciji i važnosti uzgoja šparoga u Beelitzu svjedoče i članci u novinama „Beelitzer Zeitung” iz 1910. i 1912. Već se tada raspravljalo, među ostalim, i o zajedničkom sudjelovanju na izložbi povrća u Berlinu. Područje Beelitza sa svojih 450 ha bilo je od 1927. najveće područje uzgoja šparoga u tadašnjem okrugu Zauch Belzig. Činilo je oko 10 % ukupnog područja uzgoja šparoga u Njemačkoj. Od 1990. naovamo vrlo je brzo bilo moguće opet iskoristiti visok ugled koji šparoge iz Beelitza opravdano uživaju zbog svoje osobito visoke kvalitete, na koju pozitivno utječu povoljni uvjeti uzgoja. Od 1990. područje uzgoja nastavilo se povećavati i sada se proteže na površini od 1 500 ha te je najveće jedinstveno područje uzgoja šparoga u Brandenburgu. Šparoga je danas najvažnija povrtna kultura u Brandenburgu. Zahvaljujući proslavi otvaranja sezone koja se ondje održava svake godine, područje uzgoja postalo je simbol brandenburškog uzgoja povrća i etabliralo se kao predvodnik u uzgoju, marketingu i komercijalizaciji. Grad Beelitz štoviše već godinama nosi ime svojeg slavnog proizvoda nazivajući se „grad šparoga Beelitz”. Mnogim turističkim atrakcijama promiče se visoki ugled koji šparoge „Beelitzer Spargel” uživaju među kupcima. Restorani na poljoprivrednim gospodarstvima i beelitzka cesta šparoga privlače brojne turiste u to područje. Muzej šparoga u Beelitzu vrlo je popularan. U jelovnicima lokalnih restorana šparoga je tijekom sezone glavna namirnica. Godišnji festival šparoga središnji je događaj u kalendaru grada Beelitza. Svježe šparoge „Beelitzer Spargel” zvijezde su festivala što, zahvaljujući velikoj popularnosti koju uživaju među kupcima, rezultira velikim povećanjem prodaje. Od 1997. svake se godine okruni kraljica šparoga iz Beelitza, koja taj dragocjeni proizvod iz uzgojnog područja Beelitza predstavlja na mnogim sajmovima poljoprivrede koji se održavaju tijekom sezone i na mnogim priredbama koje se održavaju u vrijeme njezina otvaranja.

Upućivanje na objavljenu specifikaciju proizvoda

(članak 6. stavak 1. drugi podstavak Uredbe)

https://register.dpma.de/DPMAregister/geo/detail.pdfdownload/41617

(1) SL L 343, 14.12.2012., str. 1.